Arafat se așteaptă la creștere îndelungată: "Valul doi al pandemiei va ține pe toată durata iernii".
Raed Arafat despre situaţia COVID în România: Nu vă pot garanta nimic. Cât de greu va fi valul doi depinde doar de noi. "Dacă nu se respectă regulile, dacă sunt presiuni să nu se ia anumite măsuri, restricţii, s-ar putea ca lupta să fie mai grea şi mai lungă". "Cu cât cresc mai mult cazurile în terapie intensivă, situaţia va fi mai grea, inslusiv să luăm nişte măsuri de limitare elective pe care şi alţii le-au luat".
Secretarul de stat din Ministerul Afacerilor Interne, Raed Arafat, a declarat, vineri, întrebat cât se va lungi al doilea val de infecţii, că cel mai probabil va dura pe timpul iernii."Cât de greu va fi valul doi depinde de noi. Dacă reuşim să stopăm creşterea, să începem o descreştere, care durează, e clar că putem ţine situaţia sub control. Dacă nu se respectă regulile, dacă sunt presiuni să nu se ia anumite măsuri, restricţii, dacă continuăm în această logică, s-ar putea ca lupta să fie mai grea şi mai lungă", a spus secretarul de stat.Întrebat dacă, în cel mai fericit caz, la primăvară putem răsufla uşuraţi, Arafat a răspuns: "Nu pot să vă garantez nimic pentru că nu ştiu cum va fi comportamentul. Noi nu am trecut printr-o iarnă serioasă cu virusul ăsta, am început prin martie".Chestionat, de asemenea, dacă lucrurile s-ar putea înrăutăţi, Arafat a răspuns că înrăutăţirea lucrurilor nu este numai în România şi România nu stă cel mai prost ca şi cifre."Toţi se confruntă cu rezistanţa împotriva purtării măştilor de protecţie, a respectării regulilor. Măsurile de prevenire sunt soluţia. Noi nu putem opri virusul. Virusul nu ştie legi, nu ştie nimic. E prezent. Ne protejăm, e bine, nu ne protejăm, îşi face treaba mai departe. Chiar şi unii care respectă regulile se infectează. Nu putem spune că dacă am purtat mască şi m-am dezinfectat pe mâini sunt scutit 100% de infecţie, dar reduc riscul la minim", a afirmat şeful DSU, adăugând: "Cu cât cresc mai mult cazurile în terapie intensivă, situaţia va fi mai grea, inslusiv să luăm nişte măsuri de limitare elective pe care şi alţii le-au luat".